Predkladacia správa

       Výstupy z uplatnenia systému hospodárenia s vozovkami ciest a mostami už  viac  rokov  po   sebe    preukazujú,  že   takmer  štvrtina  z dĺžky cestnej siete ( 4 200 km)  je v stave vyžadujúcom neodkladnú opravu alebo súvislú údržbu. Trend v zhoršovaní stavebno – technického stavu ciest sa  doposiaľ nepodarilo zastaviť. Opakované povodne a zosuvy pôdy zapríčinili havarijné stavy na cestnej sieti. Na riešenie tejto situácie je potrebné prijať opatrenia a tieto  realizovať už v roku 2002. Z týchto dôvodov  bol z vlastnej iniciatívy ministerstva vypracovaný tento materiál s cieľom informovať vládu o  situácii a navrhnúť východiská na jej riešenie.

       Materiál obsahuje prehľad programov cestnej infraštruktúry v rozpočtovom roku 2002, aktuálny stav cestnej siete, návrh na riešenie v rozpočtovom roku 2002 a návrh  na vykonanie rozpočtového opatrenia,  ktorým  sa  zvyšujú výdavky na program údržby a opravy ciest o 495 mil. Sk  a  znižujú  výdavky  na  program  výstavby  diaľnic a    rýchlostných   ciest  o 495 mil. Sk. Očakávaný dopad z vykonania rozpočtového opatrenia na štátny rozpočet je nulový.
      
       Materiál rieši aj plnenie uznesenia vlády č.445/2002 k rizikám v plnení príjmov a výdavkov štátneho rozpočtu a ostatných zložiek verejného rozpočtu na rok 2002, kde bolo v bode B.13 uložené ministrovi dopravy, pôšt a telekomunikácií hľadať možnosť zníženia výdavkov najmä na novozačínanú výstavbu diaľnic v roku 2002 o 1,0 mld. Sk.  Vzhľadom na to, že začatie stavby D2 Bratislava Lamačská cesta – Staré Grunty sa presúva na koniec roka  2002, je možné znížiť výdavky na výstavbu diaľnic v roku 2002 o 1,0 mld. Sk z tejto stavby.

        Materiál je potrebné prerokovať vo vláde v prvej polovici augusta 2002, aby  mohol byť následne   začatý obstarávací proces opráv ciest a  ukončená realizácia opráv ešte v tomto roku.